钦定古今图书集成/明伦汇编/家范典/第100卷 > 明方孝孺宗仪 > 《重谱》
## 钦定古今图书集成/明伦汇编/家范典/第100卷 > 明方孝孺宗仪 > 《重谱》

“尊祖之次，莫过于重谱。由百世之下，而知百世之上，
居闾巷之间，而尽同宇之内。察统系之异同，辨传承
之久近，叙戚疏，定尊卑，收涣散，敦亲睦，非有谱焉以
列之，不可也，故君子重之。‘不修《谱》者，谓之不孝’。”然谱
之为孝难言也。有征而不书，则为弃其祖；无征而书
之，则为诬其祖。有耻其先之贱，旁援显人而尊之者；
“有耻其先之恶而私附于闻人之族者，彼皆以为智
矣，而诚愚也。”夫祖岂可择哉？兢兢然尊其所知，阙其
所不知，详其所可征，不强述其所难考，则庶乎近之
矣。而世之知乎此者常鲜，趋乎伪者常多。淳安之汪
氏，由其身缘而上之，至于鲁公之族七十馀世，皆有
讳字、卒葬，若目见而耳受之者，其心以为至博也，而
博不能胜其伪也。越之杨氏，亲炀帝之裔，而耻其名
之污，遂避而不言。吴宁之杜氏，越千馀岁而宗汉之
延年、晋之冨阳侯。是皆知本者之所深恶，而为之者
以为工也，顾不惑哉！天下有贵人，无贵族；有贤人无
贤族；有士者之子孙，不能修身笃行，而屈为童隶，而
公卿将相常发于陇亩；圣贤之世不能传其遗业，则
夷乎恒人，而缙绅大儒多兴于贱宗。天之生人也，果
孰贵而孰贱乎？四海之广，百氏之众，其初不过出于
数十姓也。数十姓之初，不过出于数人也，数人之先
一人也。故今天下之受氏者，多尧、舜、三王之后，而皆
始于黄帝。譬之巨木焉，有盛而蕃，有萎而悴，其理固
有然者。人见其常有显人也，则谓之著族；见其无有
达者也，则从而贱之。贵贱岂有恒哉？在人焉耳。苟能
法古之人，行古之道，闻于天下，传于后世，则犹古人
也。虽其族世未著，不患其不著也。孔子、子思以为祖，
而操庸猥之行，则其庸猥自若也，祖不能贵之也。故
吾方氏出帝榆罔，而《谱》不敢列之显于昔“者众矣，而
不敢附之。疑者阙之以《传疑》，不可详者略之以著实，
而惟以笃学修身望乎族之人。”呜呼！富贵利达外至
者也。求之不可必得，得之不可必守，守之不能必传
也。仁义忠信之道备乎心，不求而足，得之可以行，行
之可以著，施之盈天下而敛于身不见其隘，传之被
万世而非威武势力之所能移。善尊祖者，思是道也，
行是道也。天下不惟尊其身。将归德于其祖而祖益
尊，祖益尊而谱益传。斯其为孝大矣。何必趯趯然为
伪而欺且诬哉。